ΚΑΝΟΝΙΣΜΟΣ (ΕΟΚ) αριθ. 2751/78 ΤΟΥ ΣΥΜΒΟΥΛΙΟΥ της 23ης Νοεμβρίου 1978 περί θεσπίσεως των γενικών κανόνων του καθεστώτος καθορισμού της εισφοράς κατά την εισαγωγή ελαιολάδου δια διαγωνισμού

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΟΚ) αριθ. 1562/78(2), και ιδίως το άρθρο 16 παράγραφος 5,

τον κανονισμό (ΕΟΚ) αριθ. 2749/78 του Συμβουλίου της 23ης Νοεμβρίου 1978 περί των συναλλαγών λιπαρών ουσιών μεταξύ της Κοινότητος και της Ελλάδος(3), και ιδίως το άρθρο 5 παράγραφος 5,

την πρόταση της Επιτροπής,

Εκτιμώντας:

ότι το άρθρο 16 του κανονισμού αριθ. 136/66/ΕΟΚ και το άρθρο 5 του κανονισμού (ΕΟΚ) αριθ. 2749/78 προβλέπουν, υπό ορισμένες προϋποθέσεις, τον καθορισμό των εισφορών κατά την εισαγωγή ελαιολάδου στο πλαίσιο διαδικασίας διαγωνισμού-

ότι, προκειμένου να επιτραπεί η εφαρμογή του καθεστώτος αυτού, πρέπει οι συμμετέχοντες στο διαγωνισμό να υποβάλλουν αίτηση πιστοποιητικού εισαγωγής που να αναγράφει ιδίως την εισφορά που αναλαμβάνουν να καταβάλλουν κατά την εισαγωγή- ότι, προκειμένου να εξασφαλίζεται η τήρηση των υποχρεώσεων που απορρέουν από την υποβολή των αιτήσεων, πρέπει να προβλεφθεί η παροχή ειδικής ασφαλείας-

ότι πρέπει, προκειμένου να εξασφαλισθεί ότι η ελάχιστη εισφορά καθορίζεται σε επίπεδο όσο το δυνατόν πλησιέστερο προς εκείνο που προκύπτει από τις πραγματικές τάσεις της αγοράς, να καθορισθούν τα στοιχεία που θα λαμβάνονται υπόψη κατά τον καθορισμό της εισφοράς αυτής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ευθύς ως συντρέξουν οι προϋποθέσεις που προβλέπονται στο άρθρο 16 παράγραφος 1 του κανονισμού αριθ. 136/66/ΕΟΚ ή στο άρθρο 5 παράγραφος 1 του κανονισμού (ΕΟΚ) αριθ. 2749/78, η Επιτροπή αποφασίζει να προσφύγει στη διαδικασία διαγωνισμού που αναφέρεται στο αντίστοιχο άρθρο για τα ελαιόλαδα των διακρίσεων 15.07 Α Ι και 15.07 Α ΙΙ του Κοινού Δασμολογίου.

Η απόφαση της Επιτροπής δημοσιεύεται αμελλητί στην Επίσημη Εφημερίδα των Ευρωπαϊκών Κοινοτήτων.

2. Όταν η Επιτροπή αποφασίζει την εφαρμογή του άρθρου 16 παράγραφος 4 του κανονισμού αριθ. 136/66/ΕΟΚ ή του άρθρου 5 παράγραφος 4 του κανονισμού (ΕΟΚ) αριθ. 2749/78, δημοσιεύει αμελλητί την απόφασή της στην Επίσημη Εφημερίδα των Ευρωπαϊκών Κοινοτήτων.

Άρθρο 2

Οι συμμετέχοντες στο διαγωνισμό καταθέτουν αίτηση πιστοποιητικού εισαγωγής στους αρμόδιους οργανισμούς των Κρατών Μελών και παρέχουν συγχρόνως ειδική ασφάλεια, το ύψος της οποίας θα καθορισθεί.

Η κατάθεση των αιτήσεων δύναται να λάβει χώρα μόνο στις ημερομηνίες που καθορίζονται από την Επιτροπή.

Η αίτηση πιστοποιητικού εισαγωγής συνοδεύεται από δήλωση που αναφέρει:

α) την ποσότητα του προϊόντος που αποτελεί αντικείμενο της αιτήσεως και, σε περίπτωση εφαρμογής του άρθρου 1 παράγραφος 2, την παρουσίαση για την οποία υποβάλλεται η αίτηση-

β) το ύψος της μικτής εισφοράς για 100 χιλιόγραμμα προϊόντος που ο αιτών αναλαμβάνει να εξοφλήσει κατά την εισαγωγή.

Άρθρο 3

Η Επιτροπή καθορίζει το ελάχιστο ύψος της μικτής εισφοράς σε λογιστικές μονάδες ανά 100 χιλιόγραμμα για τα επί μέρους προϊόντα μετά από εξέταση της καταστάσεως:

- αφ' ενός, της διεθνούς και ελληνικής αγοράς, κατά περίπτωση, και

- αφ' ετέρου, της κοινοτικής αγοράς,

καθώς και τα ύψη των μικτών εισφορών που προσφέρονται από τους συμμετέχοντες στο διαγωνισμό.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Ιανουαρίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 23 Νοεμβρίου 1978.

Για το Συμβούλιο

Ο Πρόεδρος

J. ERTL

(1) ΕΕ αριθ. 172 της 30.9.1966, σ. 3025/66.

(2) ΕΕ αριθ. Ν 185 της 7.7.1978, σ. 1.

(3) ΕΕ αριθ. Ν 331 της 28.11.1978, σ. 1.